b'\n_START_ARTICLE_\nSu akcijomis susietos obligacijos\n_START_PARAGRAPH_\nSu akcijomis susietos obligacijos (SASO) yra tokia investavimo priemon\xc4\x97, kurios vert\xc4\x97 priklauso nuo akcij\xc5\xb3, \xc5\xbealiav\xc5\xb3, valiut\xc5\xb3 ir kit\xc5\xb3 finansini\xc5\xb3 priemoni\xc5\xb3, su kuriomis susietos obligacijos, vert\xc4\x97s poky\xc4\x8di\xc5\xb3. Investuotojai, \xc4\xafsigydami \xc5\xa1i\xc5\xb3 obligacij\xc5\xb3, \xc5\xbeino ma\xc5\xbeiausi\xc4\x85 sum\xc4\x85, kuri\xc4\x85 atgaus obligacij\xc5\xb3 i\xc5\xa1pirkimo dien\xc4\x85, ir dat\xc4\x85, kada bus i\xc5\xa1mok\xc4\x97ti pinigai.\n_START_SECTION_\nSASO ypatumai\n_START_PARAGRAPH_\nSu akcijomis susietos obligacijos \xe2\x80\x93 tai apdrausta investicija \xc4\xaf akcijas. Paprastai \xc5\xa1ios obligacijos siejamos ne su atskiromis akcijomis, bet su pasaulyje gerai \xc5\xbeinomais akcij\xc5\xb3 indeksais. Su akcijomis susiet\xc5\xb3 obligacij\xc5\xb3 i\xc5\xa1pirkimo suma tiesiogiai priklauso nuo to, kaip pakinta akcij\xc5\xb3 indeksas, su kuriuo \xc5\xa1ios obligacijos susietos. Ta\xc4\x8diau, skirtingai nuo tiesiogini\xc5\xb3 investicij\xc5\xb3 \xc4\xaf akcijas, investicijos \xc4\xaf su akcijomis susietas obligacijas yra apdraustos. Emitentas garantuoja, kad, net ir nukritus akcij\xc5\xb3 indekso vertei, \xc5\xa1i\xc5\xb3 obligacij\xc5\xb3 i\xc5\xa1pirkimo metu j\xc5\xb3 savininkams bus i\xc5\xa1mok\xc4\x97ta ne ma\xc5\xbeiau nei obligacij\xc5\xb3 nominali vert\xc4\x97. Investuotojai, \xc4\xafsigydami su akcijomis susiet\xc5\xb3 obligacij\xc5\xb3, gali tik\xc4\x97tis akcij\xc5\xb3 rinkai b\xc5\xabdingos investicij\xc5\xb3 gr\xc4\x85\xc5\xbeos, kuri da\xc5\xbeniausiai bus didesn\xc4\x97 nei investuojant \xc4\xaf obligacijas su fiksuota pal\xc5\xabkan\xc5\xb3 norma.'